Na základe podnetu začal Úrad pre verejné obstarávanie kontrolu diaľničnej spoločnosti. Ministerstvo je v poradí.
BRATISLAVA. Úrad pre verejné obstarávanie (ÚVO) už začal kontroly, ktoré by mali ukázať, či sa v rezorte dopravy pri rokovacích konaniach bez zverejnenia dodržiaval zákon. V Národnej diaľničnej spoločnosti už kontrolóri boli, na ministerstvo dopravy sa chystajú. Povedali to včera predstavitelia ÚVO a šetrených subjektov. Podnet, na základe ktorého sa kontrola začala, upozorňuje, že ministerstvo dopravy a štátna diaľničná spoločnosť ako obstarávatelia zdôvodnili nesúťažné formy zákaziek časovou tiesňou, ktorú spôsobil štát. Podľa zákona nemôže časovú tieseň spôsobiť sám obstarávateľ. V prípade zákazky pre poradcu pri príprave PPP projektov spôsobilo časovú tieseň vládne uznesenie o urýchlenom dobudovaní diaľnic. Rovnako zdôvodnili 4 zákazky na geologický prieskum.
Priame zadanie prípojky k diaľnici pri obci Voderady zasa úradníci zdôvodňovali tým, že Samsungu vláda prípojku už sľúbila.
Hovorkyňa ÚVO Helena Fialová včera odmietla odhadnúť termín ukončenia kontrol.
Na včerajšej tlačovej besede reagoval predseda úradu Béla Angyal (FOTO SME - TIBOR SOMOGYI) aj na kritiku vládneho Smeru. Ten ho tento týždeň znova obvinil, že sa ako nominant bývalej vládnej SMK snaží brániť rýchlej dostavbe diaľnic. Úrad totiž zrušil rozhodnutie ministerstva dopravy a nariadil mu vrátiť späť do diaľničného tendra vyradené rakúskonemecké konzorcium. Ministerstvo následne podalo žalobu na úrad, čím ohrozilo plánovaný termín dostavby diaľnic.
"Neplníme žiadne politické objednávky. Odmietame takéto obvinenia," povedal včera Angyal, ktorého do funkcie nominovala SMK. Predseda Úradu pre verejné obstarávanie môže byť podľa zákona odvolaný len ak vo svojej funkcii poruší zákon.